62021CJ0046_RES
Predmet C-46/21 P
Agencija Europske unije za suradnju energetskih regulatora
protiv
Aquind Ltd
Presuda Suda (peto vijeće) od 9. ožujka 2023.
„Žalba – Energija – Uredba (EZ) br. 714/2009 – Članak 17. – Zahtjev za izuzeće koji se odnosi na električne spojne vodove – Odluka o odbijanju koju je donijela Agencija Europske unije za suradnju energetskih regulatora (ACER) – Uredba (EZ) br. 713/2009 – Članak 19. – ACER-ov Odbor za žalbe – Intenzitet nadzora”
Agencije Europske unije – Agencija Europske unije za suradnju energetskih regulatora (ACER) – Žalbeni postupak – Žalba podnesena ACER-ovu Odboru za žalbe – Žalba protiv ACER-ove odluke kojom se odbija zahtjev za izuzeće koji se odnosi na nove električne spojne vodove – Doseg nadzora – Ocjena složenih tehničkih i ekonomskih činjeničnih elemenata – Nadzor zakonitosti koji nije ograničen na ocjenu očitih pogrešaka u ocjeni
(Uredba br. 713/2009 Europskog parlamenta i Vijeća, čl. 18. st. 1. i čl. 19. i Uredba br. 714/2009 Europskog parlamenta i Vijeća, čl. 17. st. 1.)
(t. 55.-72.)
Kratak prikaz
Društvo Aquind Ltd nositelj je projekta električnog spojnog voda koji povezuje britansku i francusku mrežu za prijenos električne energije. Za potrebe tog projekta društvo Aquind Ltd podnijelo je francuskim i britanskim regulatornim tijelima zahtjev za izuzeće novih električnih spojnih vodova na temelju članka 17. Uredbe br. 714/2009 o uvjetima za pristup mreži za prekograničnu razmjenu električne energije (
1
).
Budući da nacionalna regulatorna tijela nisu postigla sporazum, Agencija Europske unije za suradnju energetskih regulatora (ACER) odbila je zahtjev za izuzeće (
2
) zbog toga što društvo Aquind Ltd nije ispunilo uvjet u skladu s kojim razina rizika koji je povezan s ulaganjem u vezi s novim spojnim vodom mora biti takva da do ulaganja ne bi došlo da nije odobreno izuzeće (u daljnjem tekstu: ACER-ova odluka).
Povodom žalbe koju je podnijelo društvo Aquind Ltd, ACER-ov Odbor za žalbe potvrdio je ACER-ovu odluku (
3
) (u daljnjem tekstu: Odbor za žalbe). Društvo Aquind Ltd stoga je Općem sudu podnijelo tužbu za poništenje odluke Odbora za žalbe koja je prihvaćena presudom od 18. studenoga 2020., Aquind/ACER (
4
). U toj je presudi Opći sud među ostalim utvrdio da je Odbor za žalbe počinio pogrešku koja se tiče prava time što je ograničio svoj nadzor ACER-ove odluke na nadzor očite pogreške u ocjeni.
Povodom žalbe koju je podnio ACER, Sud je potvrdio presudu Općeg suda, pojašnjavajući pritom intenzitet nadzora koji Odbor za žalbe mora provesti nad ACER-ovim odlukama o zahtjevima za izuzeće.
Ocjena Suda
Najprije, Sud je podsjetio na to da prilikom tumačenja odredbe prava Unije valja uzeti u obzir njezin tekst te ciljeve propisa kojeg je ona dio.
Kao prvo, što se tiče teksta Uredbe o osnivanju ACER-a, Sud ističe da iz njezinih odredbi o sastavu, organizaciji i ovlastima Odbora za žalbe (
5
) izričito ne proizlazi da je nadzor Odbora za žalbe nad odlukama ACER-a, koji uključuje ocjene složenih ekonomskih i tehničkih pitanja, nužno ograničen na nadzor očite pogreške u ocjeni.
Kao drugo, što se tiče ciljeva koji se žele postići osnivanjem Odbora za žalbe, valja utvrditi da je to osnivanje dio općeg pristupa koji je usvojio zakonodavac Unije, a kojim se u agencijama Unije osnivaju žalbena tijela u slučajevima u kojima im je povjerena ovlast odlučivanja o složenim tehničkim ili znanstvenim pitanjima koja mogu izravno utjecati na pravni položaj dotičnih stranaka. Iako se ta različita žalbena tijela razlikuju u pogledu svoje strukture, djelovanja i ovlasti, ona ipak dijele određena zajednička obilježja.
Naime, kao prvo, takva žalbena tijela – a riječ je o internim tijelima agencija koja se bave upravnim preispitivanjem i koja imaju određenu neovisnost – izvršavaju kvazisudske funkcije u kontradiktornim postupcima te se sastoje od pravnika i tehničkih stručnjaka, što im omogućuje odlučivanje o žalbama protiv odluka koje često sadržavaju brojne tehničke elemente. Kao drugo, žalbe im mogu podnijeti adresati odluka agencija kojima pripadaju, kao i fizičke i pravne osobe na koje se te odluke izravno i osobno odnose. Kao treće, one čine brz, dostupan, specijaliziran i povoljan mehanizam za zaštitu prava adresata i osoba na koje se odnose navedene odluke.
Što se tiče Odbora za žalbe, Sud je napomenuo da, u skladu s postupkom koji se primjenjuje pred tim odborom, svaka fizička ili pravna osoba, uključujući nacionalna regulatorna tijela, može podnijeti žalbu protiv ACER-ove odluke koja joj je upućena ili koja se na nju izravno ili osobno odnosi, a da pritom ta žalba ne podliježe drugim uvjetima dopuštenosti. Što se tiče njegova sastava, Odbor za žalbe obuhvaća članove koji moraju imati prethodno iskustvo u energetskom sektoru i stoga raspolaže potrebnim stručnim znanjem kako bi mu se omogućilo da sâm provede potpuni nadzor nad složenim tehničkim i ekonomskim ocjenama iz ACER-ovih odluka.
U tom pogledu, postojanje razlika između Odbora za žalbe i drugih žalbenih tijela, poput onog Europske agencije za kemikalije (ECHA), u pogledu ciljeva, postupka, rokova i sustava članova osoblja, ne može utjecati na intenzitet nadzora koji je taj odbor dužan provesti.
U tom kontekstu Sud je potvrdio zaključak Općeg suda prema kojem se sudska praksa u pogledu ograničenosti nadzora koji sud Unije provodi nad složenim tehničkim, znanstvenim i ekonomskim ocjenama ne može primijeniti na žalbena tijela agencija Unije. Naime, ograničeni nadzor Odbora za žalbe nad tehničkim i ekonomskim ocjenama doveo bi do toga da sud Unije provodi ograničeni nadzor nad odlukom koja je sama rezultat ograničenog nadzora. Sustav „ograničenog nadzora nad ograničenim nadzorom” ne nudi pak jamstva djelotvorne sudske zaštite, na koju trebaju imati pravo poduzetnici kojima je odbijen zahtjev za izuzeće.
S obzirom na sva ta razmatranja, Sud je zaključio da je Opći sud pravilno utvrdio da je Odbor za žalbe počinio pogrešku koja se tiče prava time što je presudio da se, kad je riječ o ocjenama tehničke ili složene naravi, Odbor mogao ograničiti na utvrđivanje toga je li ACER počinio očitu pogrešku u ocjeni.
(
1
)	Uredba (EZ) br. 714/2009 Europskog parlamenta i Vijeća od 13. srpnja 2009. o uvjetima za pristup mreži za prekograničnu razmjenu električne energije i stavljanju izvan snage Uredbe (EZ) br. 1228/2003 (SL 2009., L 211, str. 15.) (SL, posebno izdanje na hrvatskom jeziku, poglavlje 12., svezak 4., str. 8.)
(
2
)	ACER-ova odluka br. 05/2018, od 19. lipnja 2018.
(
3
)	Odluka ACER-ova Odbora za žalbe br. A 001 2018, od 17. listopada 2018.
(
4
)	Presuda od 18. studenoga 2020., Aquind/ACER (T-735/18, EU:T:2020:542)
(
5
)	Članci 18. i 19. Uredbe (EZ) br. 713/2009 Europskog parlamenta i Vijeća od 13. srpnja 2009. o osnivanju Agencije za suradnju energetskih regulatora (SL 2009., L 211, str. 1.) (SL, posebno izdanje na hrvatskom jeziku, poglavlje 12., svezak 1., str. 253.)